钦定古今图书集成/理学汇编/学行典/第226卷 > 《广孝泉记》王钦若
## 钦定古今图书集成/理学汇编/学行典/第226卷 > 《广孝泉记》王钦若

夫屯而后“亨”者，天造也；蒙而后贞者，圣功也。故圣人
历数在躬，嗜欲将至，履重险而不困，犯大难而克振，
所以彰灵谋之幽赞，示成命之有归也。全晋列藩，三
河东屏，中条峙其左，紫渊居其右，前瞻巨岳，却眺隆
脽，唐虞之所兴，神祇之攸馆，蒲阪姚墟，绵亘相属。惟
东都之左壤，冽二井之通泉，相距咫尺，下有幽隧。征
诸传说，谓之舜泉也。臣谨按司马迁所撰《五帝纪》云：
“瞽瞍欲杀舜，使舜穿井而实其土，舜从匿空而出。”又
皇甫谧云：“河东有舜井焉，惇史之所载，耆老之所传，
百世之所闻，圣朝之所尚。”非有虞氏之孝格于天地，
有虞氏之德通于神明，则何以洽三千三百馀载而
与圣吻合？不然，安得其迹益著，其道弥光者哉！巨宋
受命五十载，皇帝在宥十四年，蒲津守臣削牍上奏，
以民情望幸神丘，伫礼后土，拜章数四，乃从其请。越
明年春正月，备法驾，出阊阖，省环卫，屏荤血，祗肃寅
畏，以至于汾阴，如东巡狩之礼。祀事既毕，盛节斯著。
帝乃周览川原，问民疾苦，圣贤之迹，必纡清跸。至于
此泉，特延嘉瞩。下诏曰：“朕以省巡蒲阪，历览舜泉，钦
孝德以升闻，考遗迹而尚在，宜加美称，用表敦风。”乃
赐“广孝泉”为名，周其垣墉，新其堂奥，广其里衖，谨其
扁𫔎。远矣哉！非帝舜之大孝，安足动宸衷；非万乘之
至德，讵能旌往躅？所以历三代，迄隋、唐，而此泉寂寞，
蔑闻褒奖。及其逢旦暮回车舆，暗然而彰，巍乎不朽。
盖以昔帝之名，不可以轻斥，故易之以《嘉号》；今圣之
游，不可以芜没，故表之以《灵宇》。补百代之缺典，炳终
古之弥文，尽善尽美，信皇王之能事也。而又远汲此
泉，遍颁在位，俾夫家至户到，父父子子。感往圣之色
养，达乎无外；知吾皇之广孝，钦其至和。渍于肺肝，涵
于骨髓。人伦外睦，善气内充。自然疵疠不“生，妖孽不
作，跻于仁寿，亿万斯年。与夫蠲疾育苏公之母，逞术
呼葛公之钱，飞高焰于蜀都，隐神物于南路，较其远
大，岂同年而语哉？”臣职忝枢机，身近日月，乏燕许之
藻翰，莫副天心；谢益契之弥纶，徒钦圣作。摛毫愧汗，
庶备直书。时大中祥符五年二月十五日记